রাতভর বৃষ্টি! ভয়াবহ ধসে ভাঙল ব্রিজ! দার্জিলিংয়ে মৃত্যুমিছিল, হাহাকার

ওয়েব ডেস্ক: বর্ষা শেষ হলেও বর্ষণ থামছে না বাংলায়। পুজোর পর নিম্নচাপের প্রভাবে অতি ভারী বৃষ্টিতে ভাসছে উত্তরবঙ্গ (Heavy Rainfall In North Bengal)। শনিবার রাতের টানা বৃষ্টিতে ভয়াবহ পরিস্থিতি তৈরি হয়েছে দার্জিলিংয়ে (Darjeeling Flood)। পাহাড় জুড়ে নামছে ধস (Landslide), ভেঙে পড়ছে সেতু (Iron Bridge Collapse), তিস্তায় ফুলে উঠছে জল। সূত্রের খবর প্রবল বর্ষণে মিরিক, সুখিয়া ও আশপাশের এলাকায় অনেকের মৃত্যু হয়েছে। যেহেতু এখনও পরিস্থিতি ভয়ঙ্কর, তাই মৃতের সংখ্যা আরও বাড়তে পারে বলে আশঙ্কা করছে স্থানীয় প্রশাসন।

সবচেয়ে ভয়াবহ পরিস্থিতি মিরিক এলাকায়। প্রবল বর্ষণে মিরিক ও দুধিয়ার মাঝের লোহার সেতুর একাংশ ভেঙে পড়ে। ওই ঘটনায় অন্তত ৬ জনের মৃত্যু হয়েছে বলে পুলিশ সূত্রে খবর। সুখিয়ায় মারা গিয়েছেন চার জন। উদ্ধারকাজ চলছে, তবে অবিরাম বৃষ্টি ও ধস নামার কারণে উদ্ধারকাজ চালাতেও ব্যাপক সমস্যার সম্মুখীন হতে হচ্ছে প্রশাসনকে।

আরও পড়ুন: পুজো ফুরোতেই নিম্নচাপের এন্ট্রি! বৃষ্টিতে ভাসবে পুজো কার্নিভাল?

মিরিকের অতিরিক্ত পুলিশ সুপার (কার্শিয়াং) জানিয়েছেন, ‘‘মিরিক থেকে ইতিমধ্যে মৃতদেহগুলি উদ্ধার করা হয়েছে। আবহাওয়ার কারণে উদ্ধারকাজ ব্যাহত হচ্ছে।’’ প্রশাসনের দাবি, দার্জিলিং, কালিম্পং এবং সিকিমের সঙ্গে যোগাযোগ কার্যত বিচ্ছিন্ন হয়ে পড়েছে। রোহিণী ও দিলারামের রাস্তা সম্পূর্ণ বন্ধ। শিলিগুড়ি থেকেও যোগাযোগ বিচ্ছিন্ন মিরিক ও দার্জিলিং শহর।

আলিপুর আবহাওয়া দফতর আগেই জানিয়েছিল, উত্তরবঙ্গে ভারী থেকে অতি ভারী বৃষ্টির সম্ভাবনা রয়েছে। সেই পূর্বাভাসই মিলিয়ে শনিবার রাত থেকে সকাল পর্যন্ত নিরবচ্ছিন্ন বর্ষণে পাহাড়ের জনজীবন বিপর্যস্ত হয়ে পড়েছে। তিস্তা নদীর জলস্তর হু-হু করে বেড়ে গিয়ে জাতীয় সড়কে উঠে এসেছে। তিস্তাবাজারের কাছে ২৯ মাইল এলাকায় ১০ নম্বর জাতীয় সড়ক জলে তলিয়ে বন্ধ হয়ে গিয়েছে যান চলাচল। কালিম্পং এবং সিকিমের দিকেও যোগাযোগ বন্ধ হয়ে পড়ায় আটকে পড়েছেন বহু পর্যটক। প্রশাসন পর্যটকদের নিরাপদ জায়গায় স্থানান্তরিত করার ব্যবস্থা শুরু করেছে।